google/wiki40b huggingface dataset:
Frédéric Chopin

Elulugu

Chopini isa, Mikołaj (Nicolas) Chopin (15. aprill 1771 – 3. mai 1844), oli prantsuse päritolu prantsuse keele õpetaja. Tema ema, Tekla Justyna Chopin (sünd. Krzyżanowska, 14. september 1782 – 1. oktoober 1861), aga poolatar. Chopini sünni ajal oli isa mõisas koduõpetaja. 
Aastal 1810 kolis perekond Varssavisse, ning Chopini isast sai Varssavi Lütseumi prantsuse keele ja -kirjanduse õppejõud.
Noore Chopini muusikaanne avaldus varakult. Teda on nimetatud ka "teiseks Mozartiks". Juba 7-aastaselt kirjutas ta oma esimesed 2 poloneesi. Tema esimene professionaalne klaveriõpetaja oli Wojciech Żywny, kes juhendas Chopini aastail 1816–1822. Chopin esines esimese klaverikontsertiga 8-aastaselt. Erakordsed pianistivõimed tegid ta varakult Varssavi aristokraatlike salongide tõmbenumbriks.
Chopin oli veel mitmel alal andekas: tal oli kunstniku- ja kirjanikutalent, näitlejaanne, teda huvitasid keeled.
Aastatel 1823–1826 tudeeris Chopin Varssavi Lütseumis. Suvevaheaegadel viibis ta sageli koolikaaslaste juures maal, kus tutvus Poola rahvamuusikaga, mängides ise ka rahvapille. Chopini köitsid rahvatantsude rütmid ja meloodiad.
Aastatel 1826–1829 õppis Chopin kompositsiooni Varssavi Kõrgemas Muusikakoolis, kus tema õppejõuks oli Józef Elsner. Chopin pühendus koolis klaverikompositsioonile. Muu hulgas kirjutati tema eksamilehele, et "Frédéric Chopin on muusikageenius".
1830. aastal sõitis Chopin kontsertreisile välismaale. Kodumaal puhkes aga tema äraoldud ajal ülestõus. Kodused kartsid, et helilooja võiks sattuda tagakiusamise ohvriks ja palusid tal jääda Pariisi.
Chopinil oli palju õpilasi. Ta suri Pariisis 1849. aastal tuberkuloosi. Tema südant säilitatakse Varssavi Püha Risti kirikus.
Chopin oli romantistliku muusika üks silmapaistvamaid esindajaid maailmas. Teda on peetud ka klassikuks romantikute seas. Ta oskas suurepäraselt kaasata oma loomingusse poola rahvusmuusikat. Chopin poetiseeris ja dramatiseeris tantse nagu polonees ja masurka.

Looming

Chopin kirjutas tantsulisi klaveripalasid kontsertteostena. Uuendas mitmeid žanre: nokturn, etüüd, prelüüd, polonees. Prelüüdid esinevad tema loomingus iseseisvate paladena (võrdle prelüüd ja fuuga). Kirjutas 24 prelüüdist koosneva tsükli (kvindiringist lähtudes on kasutatud kõiki helistikke). Chopini etüüdid on emotsionaalsed kontsertpalad (tavaliselt on etüüd mõeldud ainult tehniliste võtete arendamiseks). Paljudes tantsulistes teostes on lubatud tempo kõikumine (tempo rubato). Chopini muusikas on tähtsaim väljendusvahend meloodia. Loomingus kajastub kiindumus kodumaa looduse, ajaloo ja rahvaloomingu vastu. Tundis hästi rahvamuusikat, sulandas seda oma loomingusse.

Mälestuse jäädvustamine

Poolas on Varssavi Frédéric Chopini lennujaam.
Skrunda

Ajalugu

Skrundat kui kuralaste Bandava muinasmaakonna aladel asunud asulat mainiti kirjalikult esimest korda aastal 1253 (Scrunden). Aastal 1368 ehitati Venta jõe vasakule kaldale Skrunda ordulinnus. Kuramaa hertsogiriigi ajal toodeti asulas klaasi ja püssirohtu, valmistati naelu, kahurite ja püsside tarvikuid. Aastal 1685 hakkas asulat läbima hertsogiriigi tähtsaim postimaantee marsruudiga Jelgava - Dobele - Blīdene - Saldus - Skrunda - Grobiņa - Liepāja - Sventa - Memel.
Põhjasõja ajal hävitasid rootsi väed sealse linnuse, mille kohale rajati Skrunda mõis. 1919. aastal toimus asula all lahing Punaarmee ja Oskars Kalpaksi juhitud läti vägede vahel. Aastal 1920 jagati Skrunda mõisa maad laiali. Aastal 1929 valmis raudtee. Aastal 1935 tegutses asulas vesiveski, seal töötasid kaks saeveskit ja linavabrik.
Aastal 1961 sai Skrundast alev. Linn aastast 1996.  
Skrunda lähedal asus Nõukogude okupatsiooni ajal radarijaam, mis pärast Läti taasiseseisvumist jäi Venemaa valdusse. Venelased demonteerisid jaama ja andsid ala Lätile üle alles 1999. aasta oktoobris.
Leo Aleksander Siiman

Leo Aleksander Siiman (sündinud 12. oktoobril 1979 Potsdamis New Yorgi osariigis USAs) on Eesti füüsik ja pedagoogikateadlane.

Haridus

Lõpetas 1997 Western High Schooli, 2001 omandas Florida Ülikoolis bakalaureusekraadi arvutiteadustes ja elektroonikas, 2008 kaitses Kesk-Florida Ülikoolis doktorikraadi füüsikas väitekirjaga "Ultrashort laser pulse interaction with photo-thermo-refractive glass". 2009–2012 oli järeldoktor Michigani Ülikoolis.

Teadustöö

Alates 2013 Tartu Ülikooli haridusteaduste instituudi haridustehnoloogia vanemteadur. 
Uurimisvaldkonnad: uurimuslik õpe arvutisimulatsioonide abil; digipädevuse hindamine; kuidas tõhusalt kasutada pedagoogikas tänapäevaseid 3D-vahendeid (3D-arvutiprogrammid, 3D-skannerid, 3D-printerid).
Üldhariduskooli õppevahendite koostajaid, nt veebipõhises keskkonnas Go-Lab uurimusliku õppe ruum "Kas on hea olla ilus?", laborid (arvutisimulatsioonid) Sexual Selection in Guppies ja Seesaw Lab.
Osalenud rahvusvahelistes uurimisprojektides (Go-Lab, Next-Lab, Uuringulaegas). 
Kuulub teadusorganisatsioonidesse The Optical Society (OSA) ja The International Society for Optics and Photonics (SPIE).
Üle 30 teadustrükise, 1 patent.
Meelis Rooba

Isiklikku

Tema vend Urmas Rooba on samuti endine Eesti jalgpallikoondise mängija.
Aleksander Vardi

Aleksander Vardi (kuni 8. augustini 1940 Aleksander Bergman; 4. september 1901 – 18. juuni 1983) oli eesti impressionistlik maalikunstnik.
Aastatel 1919–1925 õppis Vardi Tartus Kunstiühingu Pallas kunstikoolis Konrad Mäe ning Ado Vabbe juures, 1925–1929 täiendas ta end Pariisis. 1934. aastal valiti ta Kõrgema Kunstikooli Pallas õppejõuks. 1947. aastal anti Vardile professorikutse. Aastatel 1951–1956 oli Vardi kustutatud Eesti NSV Kunstnike Liidu liikmete hulgast. Teda on peetud Eesti väljapaistvaimaks ja stiilipuhtaimaks impressionistiks.
Troy Kemp

Troy Kemp (sündinud 18. märtsil 1966) on Bahama endine kergejõustiklane (kõrgushüppaja).
Matti Heikkinen

Matti Heikkinen (sündinud 19. detsembril 1983 Kajaanis) on Soome murdmaasuusataja. Ta esindab klubi Vantaan Hiihtoseura ja tema treener on Toni Roponen. 
Heikkinen alustas suusatreeninguid 9-aastaselt ja kuni 13-aastaseni mängis ka pesapalli. Juunioride MM-võistlustel jäi tema parimaks tulemuseks seitsmes koht 10 km klassikasõidus 2003. aastal Sollefteås.
2009. aastal võitis ta Libereci maailmameistrivõistlustel 15 km klassikasõidus pronksmedali. Samadel võistlustel sai ta pronksmedali ka Soome teatevõistkonna koosseisus, kus ta sõitis avavahetust. 2011. aasta MM-il Oslos tuli ta 15 km klassikasõidus maailmameistriks.
2017. aasta maailmameistrivõistlustel võitis ta 50 km vabatehnikasõidus pronksmedali.
Heikkinen jõudis MK-etapi võistlustel esimest korda esikümnesse märtsis 2008. aastal Lahtis, kui ta oli üheksas 15 km klassikasõidus. Sama aasta detsembris sai ta La Clusaz's jälle üheksanda koha 30 km vabasõidus ja oli kuues Davosis 15 km klassikasõidus. Esimese poodiumikoha sai ta 2009. aasta novembris Beitostølenis MK-sarja avaetapil, kui oli kolmas 15 km vabasõidus. Samal aastal jõudis ta ka poodiumi kõrgemale astmele Davosi MK-etapil 12. detsembril, kui võitis 15 km vabasõidu.
Heikkinen on Soome meistrivõistlustel saanud 2009. aastal Jämijärvel hõbemedali 15 km klassikasõidus ning pronksmedalid paarissprindis 2008. aastal Kuusamos ja 2009. aastal Kontiolahtis.
Clinton Davisson

Clinton Joseph Davisson (22. oktoober 1881 Bloomington – 1. veebruar 1958 Charlottesville, Virginia) oli USA füüsik.
Koos Lester Germeriga avastas ta 1927 elektronide difraktsiooni.

Tunnustused

Clinton Joseph Davisson valiti 1929. aastal Ameerika Filosoofiaseltsi liikmeks.
Aastal 1937 sai ta elektronide difraktsiooni avastamise eest koos George Paget Thompsoniga, kes oli selle avastuse sõltumatult teinud umbes samal ajal, Nobeli füüsikaauhinna.
Karurahu

Karurahu on Lääne maakonnas Haapsalu linna halduspiirkonnas Haapsalu Eeslahes asuv 0,36 hektari suurune saar (rahu). Saare rannajoone pikkus on 250 meetrit.
Saar on liivase pinnamoega.
Saar kuulub Väinamere hoiualasse ja on looduskaitse all.
Rahu koordinaadid on 58° 57′ N, 23° 30′ E.
Mullastruktuur

Mulla struktuur näitab mulla tahkete osade asetust ja nende vahel asuvaid poore. See sõltub  mullagraanulite kogumist ja nendevahelistest ühendustest (hoiavad kokku) ning see mõjutab pooride asetust nende vahel. Mulla struktuuril on suur mõju mullavee ja –õhu liikumisele. See mõjutab ka bioloogilist aktiivsust mullas, juurestiku arenenemist ning seemnete idanemist.

Mulla struktuuri sõltumine

Mulla struktuur sõltub sellest, kuidas ja mis pinnasel muld arenenud on. Mulla struktuuri kvaliteet langeb peaaegu kõikide viljelemisvormidega – mulla mehaanilise segunemise tõttu muld tiheneb ja kuhjub ning sellega täidab poorid ning ainete liikuvus mullas on takistatud. Seetõttu eraldub mullast rohkem orgaanilist ainet. 

Struktuursuse uurimine

Struktuursuse uurimiseks sobivad mullad, mis on momendiniiskuse astmelt kas kuivad või värsked. Niiske või märja mulla korral tuleks oodata, kuni muld on piisavalt tahenenud. Mulla struktuursuse hindamiseks tuleks võtta labida peale umbes 1 kg mulda ja see siis 1 meetri pealt siledale alusele maha kukutada. Mulla maha kukutamise tulemusena saadud struktuuragregaatide liigid on võimalik Zahharovi joonise järgi ära määrata. Selline n-ö labidaproov aitab hinnata mulla tihenemist.

Mulla struktuuri parandamine

Mulla struktuuri parandamise eelised taimede kasvu edendamiseks, põhiliselt põllumajanduslikel taimedel on: vähenenud erosioon tänu mulla agregaatide suurenenud tugevusele ja sellega seoses ka üleujutuste vähenemine; tugevam juure tungimine mulda ja toitainete parem kättesaamine taimel; seemned idanevad lihtsamini tänu vähenenud pudele mulla pinnal; parem vee imbumine mulda ning parem mulla poorsus.
Marc Blanchard

Marc E. Blanchard (1942 – 8. november 2009) oli kirjandusteadlane ja semiootik.
Ta töötas California Ülikoolis Davises.
Ta tegeles võrdleva kirjandusteadusega ja kriitiliste kultuuriuuringutega.
Deniss

Deniss (vene keeles Денис) on venepärane mehenimi.
2018. aasta seisuga oli see Eestis esinemissageduselt 116. mehenimi. 1. jaanuari 2018 seisuga oli Eestis eesnimi Deniss 1525 mehel.
Cassi maakond (Iowa)

Ajalugu

Maakond moodustati 15. jaanuaril 1851.
Horvaadi viipekeel

Ajalugu

Esimene kurtide kool rajati Zagrebis aastal 1885. 1994 asutati Horvaatia Pimekurtide Ühing (DODIR) ja olemas on ka Horvaatia Kurtide ja Vaegkuuljate Ühing (HSGN).
Maladeta

Maladeta (varasem nimi Maladetta) on mäemassiiv Euroopas. Asub Püreneede keskosas peamiselt Hispaania alal (Aragónis ja Kataloonias).
Massiivi kõrgus on kuni 3404 meetrit (Aneto tipp), sellisena on ta Püreneede kõrgeim osa.
Tema lõunanõlvadelt saab alguse mitu Ebro vasakpoolselt lisajõge ning põhjanõlvult lähtub Garonne.
Hõõrdülekanne

Hõõrdülekanne on ülekanne, mis koosneb vähemalt kahest hõõrdrattast, mis on kinnitatud võllidele ja surutakse teineteise vastu välisjõuga. Liikumine hõõrdülekandes kantakse üle hõõrdrataste vahel tekkiva hõõrde (hõõre on takistav jõud suurusega F) toimel, mis võrdub ringjõuga (P) või on sellest suurem (F ≥ P).
Konstantse ülekandearvu säilitamiseks juhuslikel ülekoormustel või hõõrdrataste vahelise hõõrdeteguri kõikumisel lähtutakse hõõrdülekannete arvutamisel võrdusest kP = F, kus k on sidestuse varutegur (k > 1), P ringjõud ja F hõõrdejõud.

Hõõrdülekande kasutamine

Hõõrdülekandeid kasutatakse sepistus-pressimisseadmetes (hõõrdvasarad ja -pressid), hõõrdajamiga vintsides, konveierites ja mujal.
Lansing (Põhja-Carolina)

Lansing on asula USA-s Põhja-Carolina osariigis Ashe'i maakonnas.
Elanike arv oli 2000. aasta rahvaloenduse järgi 151.
Gerhard Anderson

Gerhard Anderson (21. november 1896 Tartu – 4. mai 1970 Wetter-Ruhr) oli Eesti arst.
Ta õppis 1917–1925 Tartu ülikoolis, mille lõpetas arsti astme väärilisena, vahepeal osales Vabadussõjas.
1926–1932 oli ta eraarst Väike-Maarjas, seejärel jaoskonnaarst. Kaitseliidu Karula kompanii pealik ja malevkonna sanitaarpealik.
1941 asus ümber Saksamaale, oli arst Oberlingis ja Wetter-Ruhris.
Näljamängud

Sisututvustus

Romaanis jutustatakse 16-aastasest Katniss Everdeenist, kes elab postapokalüptilise maailma riigis nimega Panem ja peab osalema iga-aastastel ellujäämismängudel nimega Näljamängud. Näljamängud on Panemis üks suurimaid sündmusi, neid edastatakse üle kogu riigi. Näljamängudest peavad osa võtma üks poiss ja üks tüdruk vanuses 12 kuni 18 aastat Panemi igast kaheteistkümnest ringkonnast. Võit tähendab kuulsust ja rikkust, kaotus kindlat surma. Mängude lõpus võib ainult üks osaleja ellu jääda. Katniss astub vabatahtlikuna mängudele oma õe Prim'i eest, et teda päästa kindlast surmast.
Euroopa Tööohutuse ja Töötervishoiu Agentuur

Euroopa Tööohutuse ja Töötervishoiu Agentuur (EU-OSHA) on organisatsioon, mille eesmärk on koondada ja jagada töötervishoiu ja tööohutuse alast teadmiste- ja teabepagasit, eelkõige ennetusalase hea tava vallas. 
Agentuur moodustati 1994. aastal ja see paikneb Bilbaos Hispaanias.
Euroopa Liidu riikides asuvad teabekeskused, milleks on tavaliselt vastavas riigis tööohutuse ja töötervishoiuga tegelev juhtiv organisatsioon. Teabekeskused koordineerivad ja levitavad agentuurilt saadavat teavet oma riigis. Peale selle teeb agentuur koostööd mitmesuguste partneritega, kelle hulka kuuluvad Euroopa Komisjon, muud Euroopa institutsioonid ja Euroopa sotsiaalpartnerid, samuti rahvusvahelised organisatsioonid ning tööohutuse ja töötervishoiu organisatsioonid üle kogu maailma.
Aakeri kihelkond

Aakeri kihelkond (taani Aaker Sogn, Åker Sogn) on kihelkond Taanis Bornholmi piirkondvallas. Ta kuulub Kopenhaageni piiskopkonna Bornholmi praostkonna Aakeri pastoraati.
Enne 1970. aasta haldusreformi kuulus kihelkond Bornholmi maakonna Sønderi sadakonda.
Kihelkonna kirik on Aa kirik Aakirkebys.
2013. aasta seisuga oli kihelkonnas 3268 elanikku, kellest 2830 olid Rahvakiriku liikmed. 2004. aasta seisuga olid vastavad arvud 3491 ja 3111.
Sven Kinnunen

Sven Kinnunen (1930 Tallinn – 2009 Stockholm) oli eesti tehnikateadlane, emeriitprofessor.
Sven Kinnunen sündis Tallinnas ja kasvas üles Pärnus, kuni ta perekond 1944. aastal Rootsi põgenes. Seal lõpetas ta 1951. aastal Gävle tehnikagümnaasiumi insenerieksamiga ja 1955. aastal Stockholmi Tehnikaülikooli (KTH – Kungliga Tekniska Högskolan). 1958. aastal kaitses ta litsentsiaaditöö ja sai 1963. aastal samas doktorikraadi ja 1973. aastal ehitusstaatika professori kutse. Professuuri kõrval töötas ta ka KTH prefekti ja dekaanina ning tegi betooniuuringuid.
Rootsi Betooniühing (Svenska Betongföreningen) andis 1998. aastal Sven Kinnunenile ta uurimistöö eest kuldmedali. 70. sünnipäeva puhul pühendati talle 2000. aastal rahvusvaheline konverents.
Sven Kinnunen oli rahvusvahelise organisatsiooni Comité Euro-Internationale du Béton (CEB) ja Eesti Teadusliku Seltsi Rootsis liige.
1999. aastal osales Sven Kinnunen rahvusvahelise komisjoni liikmena Eesti ehitusalase kõrghariduse rahvusvahelises akrediteerimises.
Eddie Clarke

Eddie Clarke (Fast Eddie; 5. oktoober 1950 London, Twickenham – 10. jaanuar 2018) oli Briti kitarrist.
Ta mängis 1977–1982 Motörheadis ja 1983. aastast mängis Fastway's.
Korea Sõprusühing

Korea Sõprusühing (inglise keeles Korean Friendship Association, lühendatult KFA; hispaania keeles Asociación Coreana de Amistad) on Hispaanias paiknev Põhja-Koreaga sõprust arendav organisatsioon. Ühing loodi novembris 2000. Sellel on ametlikke esindajaid 28 riigis, sh Ühendkuningriigis, USA-s, Norras, Kanadas, Brasiilias, Venemaal, Hiina RV-s, Šveitsis, Saksamaal, Itaalias, Belgias, Türgis, Iisraelis ja Poolas. Ühing eitab inimõiguste rikkumise esinemist ja koonduslaagrite olemasolu Põhja-Koreas ning paistab teiste Põhja-Korea-meelsete organisatsioonide seas silma oma agressiivsusega.
Kaarma dolokivimaardla

Kaarma dolokivimaardla on üleriigilise tähtsusega dolokivimaardla, mis asub Saare maakonnas Kaarma vallas. Maardla pindala on 107 ha.
Tootsa kihi paksus on üle 3 m ja geoloogiliselt pärineb dolokivi Siluri ladestu Paadla lademest. Maardla katendi paksus on 3,5 m.
Kaarmast saadavat dolokivi saab kasutada ehitus- ja viimistluskivina.
Sébastien Haller

Sébastien Haller  (sündinud 22. juunil 1994 Ris-Orangisis) on Prantsusmaa jalgpallur, kes mängib ründajana Premier League'i klubis West Ham United.
Ta alustas klubikarjääri Prantsusmaa klubis Auxerre, millega liitus 2007. aastal. Klubi põhimeeskonnas debüteeris ta Prantsusmaa esiliigas 2012. aastal.
2014. aasta detsembris suundus ta hooaja lõpuni laenule Hollandi kõrgliiga klubisse FC Utrecht. Hooaja lõpus sõlmis klubi temaga püsiva lepingu. Ta mängis Utrechtis kokku kolmel hooajal ja lõi kõigil hooaegadel liigas vähemalt 10 väravat. 2015. aastal valiti ta Utrechti aasta mängijaks.
2017. aasta mais sõlmis ta nelja-aastase lepingu Saksamaa kõrgliiga klubiga Frankfurdi Eintracht. 2018. aastal võitis ta klubiga Saksamaa karika. Hooajal 2018–19 lõi ta liigas 14 väravat.
2019. aasta juulis sõlmis ta viieaastase lepingu West Ham Unitediga. Üleminekusumma oli 45 miljonit naelsterlingut, millega sai Haller West Ham Unitedi klubi ajaloo kalleimaks ostuks.
Prauliena mõis

Prauliena mõis (saksa keeles Praulen, läti keeles Praulienas muiža) oli rüütlimõis Liivimaal Võnnu kreisis Lazdona kihelkonnas.
Lazdona kihelkond
Kirik: Lazdona kirik
Mõisad: Lazdona kirikumõis | Birži mõis | Jaunlazdona mõis | Kujmuiža  mõis | Lazdona mõis | Patkule mõis | Prauliena mõis | Sarkaņi mõis
Harilik lauluritsikas

Välimus

Harilik lauluritsikas on heleroheline, seljalt pruunikas ning võib kasvada 22–34 mm pikkuseks.

Levila Eestis

Harilik lauluritsikas on levinud Mandri-Eestis.
Pakulaid

Pakulaid (ka Suurlaid, Pikkrahu) on Saare maakonnas Soela väinas asuv saar (laid).
Saare koordinaadid on 58° 38′ N, 22° 32′ E.
Nalja Mart

Nalja Mart oli nalja ja pilke ajakiri, mis ilmus Viljandis alates 5. septembrist 1913–1914, sagedusega 1 kord kuus. Ajakiri oli 16 leheküljeline. Hinnaks 10 kopikat. Väljaandjaks ja vastutavaks toimetajaks oli Jaan Vinnal. Põhiosa moodustusid Viljandi linna olusid kajastavad artiklid. Trükiti Viljandis "E. Hunti ja A. Sammuli" trükikojas. 
Lugejate puudusel leht suleti peale 3 numbrit.
Kadakanina

Kadakanina (ka Kadaka nina) on neem (maanina) Saare maakonnas Abruka saarel. Ninast umbes 250 m kagu suunas asub Limbinina.
Nina koordinaadid on 58° 9′ N, 22° 32′ E.
Blisskiri

Blisskiri on üks alternatiivkommunikatsiooni liike. Kiri on nime saanud Charles Kasiel Blissi (1897–1985) järgi, kes kirja loomisel võttis eeskuju hiina hieroglüüfidest. 
Blissi algeesmärk oli seda kasutada ülemaailmse universaalse kirjana, mille abil kõik maailma inimesed saaksid üksteisega suhelda. Üks kiri, erinevad keeled.
Kasutust on blisskiri leidnud aga hoopis eripedagoogikas kõnepuuetega inimeste abikommunikatsioonivahendina või põhikommunikatsioonivahendina. Blisskirja on edukalt rakendatud kehapuuete, vaimupuuete ja afaasia korral. Vaimupuude raskemate vormide korral kasutatakse suhtlemisel piktogramme.
Blisskiri koosneb üle 3000 standardiseeritud graafilisest sümbolist. 
Esimest korda rakendati seda 1971. aastal Kanadas Torontos Ontario Crippled Children's Centre'is  (Praegu: Hugh MacMillan Medical Centre). Eestis on blisskirja rakendatud vähe.
Komisjon

Komisjon on alaliselt või ajutiselt moodustatud mitmest isikust koosnev organ, mis on loodud selleks, et täita mingeid ülesandeid või valmistada ette otsustamisele tulevaid küsimusi.
Komisjonide liigid on näiteks valimiskomisjon, revisjonikomisjon.
Joel Sang

Joel Sang (sündinud 15. mail 1950 Pärnus) on eesti luuletaja, kirjanduskriitik, keeleteadlane, tõlkija ja publitsist.
Sang lõpetas 1968 Tallinna 21. Keskkooli, 1974 TRÜ eesti filoloogia erialal ning 1980 aspirantuuri, kaitstes filoloogiakandidaadi kraadi väitekirjaga "Eitus eesti keeles".
Ta oli 1974–1975 Tallinna 15. Õhtukeskkooli õpetaja, 1975–1981 ajakirja Keel ja Kirjandus keeleosakonna toimetaja, 1981 Tallinna Riikliku Nukuteatri kirjandusala juhataja, 1982–1985 ajakirja Looming ja 1986–1987 ajakirja Vikerkaar osakonnatoimetaja, 1987–1989 Keele ja Kirjanduse Instituudi kirjanduse sektori insener, 1989–1993 teadusdirektor ning 1991. aastast kirjastuse Vagabund toimetaja ja juhataja, 2006–2016 ajakirja Keel ja Kirjandus peatoimetaja.

Looming

Joel Sang on avaldanud keelealaseid artikleid, kirjandusarvustusi ja publitsistikat.
Kirjanduslikku tegevust alustas Sang luuletajana nelja autori ühiskogus "Närvitrükk" (1971). Ta on kirjutanud laulutekste ja ooperilibretosid ning tõlkinud soome, inglise ja vene keelest.
1984. aastast kuulub Sang Eesti Kirjanike Liitu.

Isiklikku

Joel Sang on August Sanga ja Kersti Merilaasi poeg. Tema õed on teatri- ja telekunstnik Liina Pihlak ja Maarja Panova.
Eesti Matemaatika Komitee

Eesti Matemaatika Komitee (lühend: EMK) on Rahvusvahelise Matemaatikauniooni (inglise International Mathematical Union, lühendatult IMU) Eesti kontaktorgan.
EMK asutati 1991. Aastal 2001 sai EMK IMU liikmeks.
EMKi ülesanne on muu hulgas esindada Eestit rahvusvahelistel matemaatikaüritustel.
Palana

Loodus

Alevis sajab aastas keskmiselt 472 mm aastas, kusjuures aasta teine pool on märksa sajusem esimesest. Kõige sademeterohkemad kuud on august (66 mm) ja juuli (65 mm), kõige sademetevaesemad veebruar (11 mm) ja märts (12 mm).

Ajalugu

Palana oli kuni 2007. aastani Korjaki autonoomse ringkonna keskus, seal asus Korjaki autonoomse ringkonna duuma. Seejärel Korjaki autonoomne ringkond likvideeriti.

Transport

Alevit teenindavad Palana vana ja uus lennuväli, mis mõlemad on alevist 4 km kaugusel ja ühepikkuse (1440 m) maandumisrajaga.
Maanteed Palanat teiste asulatega ei ühenda. Igal talvel rajatakse talitee, mis ühendab Palanat 200 km kaugusel edelas oleva Tigiliga. 2014. aastaks plaanitakse nende asulate vahele rajada aastaringselt läbitav maantee. Edaspidi on kavas seda pikendada lõunasse üle Kesk-Kamtšatka mäestiku Essosse, millel on juba tänapäeval maanteeühendus nii Petropavlovsk-Kamtšatski kui Ust-Kamtšatskiga. Kaugus Palanast Essoni on maad mööda 440 km.
Þrjótrunn

Þrjótrunn on tehiskeel, mille on loonud Henrik Theiling. Þrjótrunni räägitakse alternatiivajaloo maailmas, kus roomlased vallutasid Islandi ja tõid oma keele endaga kaasa. Sajandite pärast arenes Islandil välja ladina keel, mida oli palju mõjutanud Islandi keele hääldus.
Émile Waldteufel

Émile Waldteufel (9. detsember 1837 Strasbourg – 12. aprill 1915 Pariis) oli Prantsusmaa helilooja. 
Ta sai tuntuks paljude valsside autorina. Neist tuntuim on 1882. aastal kirjutatud "Uisutajad" ("Les Patineurs").
Waldteufel sündis Strasbourgis musikaalses juudi peres. Aastatel 1853–1857 õppis ta Pariisi Konservatooriumis klaverit. Ta sai Napoleon III õukonnapianistiks. 1874 esines ta kontserdil, kus kuulajate seas oli Walesi prints, hilisem kuningas Edward VII, kes oli tema esinemisest vaimustuses ning lubas tema muusikat Suurbritannias tutvustada. Tema muusikat mängiti Buckinghami palees ja see sai tuntuks kogu maailmas.
Ta on maetud Pariisi Père-Lachaise'i kalmistule.
Marina (seriaal)

Tutvustus

Sarja tegevus toimub Acapulcos, kus kaunis Marina teenib turismipaadil elatist. Neiu elu muutub, kui ta ema ootamatult sureb ja Marina satub elama jõukasse Alarcón Morales'e perekonda. Lihtne neiu satub rikaste ja pealiskaudsete inimeste maailma, kes elavad luksuses, sepitsevad intriige ja peavad vimma. Seal leiab Marina oma suure armastuse mehega, kellest ta seda kõige vähem ootas - Ricardo Alarcón'iga.